Քրեադատավարական օրենսդրությունում, բացի անձի իրավունքներից ու ազատություններից, նշվում է նաև օրինական շահի մասին: Դա նշանակում է, որ օրինական շահը ոչ միայն տեսական կատեգորիա է, այլև օրենսդրության մեջ կիրառություն ստացած: Օրենսդիրը անձի դատավարական վիճակը սահմանելիս ամենից առաջ հաշվի է առնում քրեական գործով տվյալ անձի ձգտումները: Ելնելով այս կատեգորիայի կարևորությունից իրավագետներն այն դիտարկում են որպես անձի իրավական վիճակը բնութագրող պարտադիր տարր: Օրինական շահերի պարզաբանումն ունի կարևոր նշանակություն, քանի որ այն դատավարության մասնակիցների իրավական վիճակի հետագա բարելավման, նրա իրավունքների ընդլայնման նախադրյալներից մեկն է: